text: Udsigt til kø på motorvejen
  18 august 2015 kl. 05.34
  Vejdirektoratet lægger ny asfalt på Esbjergmotorvejen ved Kolding og Lunderskov
  Søndag den 23. august begynder Vejdirektoratet arbejdet med at lægge ny asfalt på E20 Esbjergmotorvejen mellem Kolding og Lunderskov.
  Arbejdet står på til slutningen af september, oplyser Vejdirektoratet.
  Vejarbejdet finder sted i begge retninger mellem E45 Sønderjyske Motorvej ved Motorvejskryds Kolding Vest og rampe 66 Lunderskov V på E20.
  Af hensyn til trafikanterne vil det primært blive udført som aften og natarbejde mellem klokken 18.00 og 06.00.
  Arbejdet starter på strækningen i vestgående retning mellem Motorvejskryds Kolding Vest og rampe 66 Lunderskov V. Her vil vestgående trafik vil være overledt til modsatte spor med et spor farbart.
  Frakørselsrampe 65 Lunderskov Ø på E20 i vestgående retning vil være spærret. Og Rasteplads Harte N vil i periodevis være lukket, når der arbejdes på strækningen.
  Derefter skifter arbejdet til den østgående retning mellem frakørsel 66 Lunderskov V og Motorvejskryds Kolding Vest. Her vil østgående trafik være overledt til modsatte spor med et spor farbart.
  Tilkørselsrampe 65 Lunderskov Ø på E20 i østgående retning vil være spærret. Og Rasteplads Harte S vil i periodevis være lukket, når der arbejdes på strækningen.
  